Oʻzbekiston Respublikasida sanitariya va fitosanitariya choralari boʻyicha Jahon savdo tashkilotiga aʼzo davlatlarni xabardor qilish tartib-taomillarini joriy etish chora-tadbirlari toʻgʻrisida
(resolution, 2024-12-06)

Oʻzbekiston Respublikasi Prezidentining “Bozor islohotlarini yanada jadallashtirish va Oʻzbekiston Respublikasi milliy qonunchiligini Jahon savdo tashkiloti bitimlariga muvofiqlashtirish boʻyicha navbatdagi chora-tadbirlar toʻgʻrisida” 2024-yil 3-iyundagi PF-85-son Farmoniga muvofiq sanitariya va fitosanitariya choralari boʻyicha Jahon savdo tashkilotiga aʼzo davlatlarni xabardor qilish va ularning asoslangan soʻrovlariga javob berish tartib-taomillarini joriy etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2024-yil 3-iyundagi PF-85-son Farmoniga muvofiq Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasining (keyingi oʻrinlarda — Qoʻmita) markaziy apparatida 3 ta shtat birligidan iborat Sanitariya va fitosanitariya choralari boʻyicha axborot markazi (keyingi oʻrinlarda — Axborot markazi) tashkil etilganligi maʼlumot uchun qabul qilinsin. 2. Oʻzbekiston Respublikasida sanitariya va fitosanitariya choralari boʻyicha Jahon savdo tashkilotiga (keyingi oʻrinlarda — JST) aʼzo davlatlarni xabardor qilish va ularning asoslangan soʻrovlariga javob berish tartib-taomillarini joriy etish maqsadida Qoʻmitaga quyidagi qoʻshimcha vazifalar yuklansin: oziq-ovqat mahsulotlarining xavfsizligini taʼminlash sohasida qabul qilinayotgan normativ-huquqiy hujjatlar, normativlar, qoidalar (keyingi oʻrinlarda — SFS choralari) toʻgʻrisida JSTga aʼzo davlatlar muntazam xabardor qilinishini taʼminlash; Oʻzbekiston Respublikasining vakolatli davlat organlari tomonidan JSTga aʼzo davlatlar uchun umumiy boʻlgan tilda ishlab chiqilgan yoki oʻzgartirish kiritilgan SFS choralariga oid loyihalarni JSTga aʼzo davlatlarga ular boʻyicha sharhlar yoki taklif va eʼtirozlarni olish uchun yuborish; JSTga aʼzo davlatlar tomonidan berilgan sharhlar yoki taklif va eʼtirozlar asosida SFS choralariga oid loyihalarni qayta koʻrib chiqish uchun tashabbuskor vakolatli davlat organlariga yetkazish; JSTga aʼzo davlatlar va boshqa manfaatdor tomonlarning asoslangan soʻrovlariga javob berishni taʼminlash. Axborot markazi Qoʻmitaga yuklanayotgan qoʻshimcha vazifalar boʻyicha ishlarni tashkil etishga masʼul etib belgilansin. 3. Sogʻliqni saqlash vazirligi: ikki hafta muddatda Axborot markazi toʻgʻrisidagi nizomini ishlab chiqsin va tasdiqlasin; ikki oy muddatda manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 4. Sogʻliqni saqlash vazirligi va Qoʻmitaning Oʻzbekiston Respublikasining Kodeks Alimentarius milliy komissiyasini tashkil etish toʻgʻrisidagi taklifiga rozilik berilsin. 5. Quyidagilarni nazarda tutuvchi Oʻzbekiston Respublikasining Kodeks Alimentarius milliy komissiyasi toʻgʻrisidagi nizom ilovaga muvofiq tasdiqlansin: Komissiyani JSTga aʼzo boʻlish boʻyicha SFS choralarini Kodeks Alimentarius standartlari talablariga moslashtirish ishlarini muvofiqlashtiruvchi kollegial organ etib belgilash; Komissiya faoliyatini bir yilda kamida ikki marta yigʻilishlar shaklida amalga oshirish; Komissiya yigʻilishlariga materiallarni tayyorlash va qarorlar qabul qilish, Komissiya tomonidan qabul qilingan qarorlar boʻyicha uning aʼzolari tomonidan takliflar yoki fikrlarni Komissiyaga taqdim etish tartibi. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev hamda Oʻzbekiston Respublikasi sogʻliqni saqlash vaziri A.A. Xudayarov zimmasiga yuklansin. 1. Ushbu Nizom Oʻzbekiston Respublikasi Kodeks Alimentarius milliy komissiyasining (keyingi oʻrinlarda — Komissiya) maqomi, asosiy vazifalari va funksiyalari, shuningdek, faoliyatini tashkil etish tartibini belgilaydi. 2. Komissiya Oʻzbekiston Respublikasining Jahon savdo tashkilotiga (keyingi oʻrinlarda — JST) aʼzo boʻlishi boʻyicha oziq-ovqat mahsulotlarining sifati va xavfsizligini taʼminlash sohasidagi normativ-huquqiy hujjatlar, normativlar, qoidalarni (keyingi oʻrinlarda — SFS choralari) Kodeks Alimentarius standartlari talablariga moslashtirish ishlarini muvofiqlashtiruvchi kollegial organ hisoblanadi. 3. Komissiya oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga, shuningdek, boshqa qonunchilik hujjatlariga amal qiladi. 4. Komissiya oʻziga yuklangan vazifalar va funksiyalarni amalga oshirishda davlat organlari va tashkilotlari, mahalliy ijro etuvchi hokimiyat organlari, jamoat birlashmalari va boshqa tashkilotlar bilan oʻzaro hamkorlik qiladi. 5. Komissiyaning tarkibi Jahon savdo tashkiloti bilan ishlash boʻyicha idoralararo komissiya tomonidan tasdiqlanadi. 6. Quyidagilar Komissiyaning asosiy vazifalari hisoblanadi: Kodeks Alimentarius Komissiyasiga kelgusida yuborish maqsadida Komissiyaga koʻrib chiqish uchun taqdim etilgan hujjatlarni kelishish va tasdiqlash; Kodeks Alimentarius standartlari talablariga moslashtirish maqsadida Komissiya aʼzolari va sohaga oid ishchi guruhlarning Oʻzbekiston Respublikasi qonunchilik hujjatlariga zarur oʻzgartirish va qoʻshimchalar kiritish toʻgʻrisidagi takliflarini kelishish; Kodeks Alimentarius Komissiyasi hujjatlarining loyihalari boʻyicha sharhlar va takliflarni tayyorlash hamda Kodeks Alimentarius Komissiyasi yoki uning yordamchi organlariga yuborish; Kodeks Alimentarius Komissiyasi yoki uning yordamchi organlariga oziq-ovqat mahsuloti sifati va xavfsizligi sohasida standartlar ishlab chiqish boʻyicha takliflar kiritish; oziq-ovqat mahsulotini ishlab chiqarish, qayta ishlash, saqlash, tashish, realizatsiya qilish, tayyorlash jarayonlarida sanitariya normalari, qoidalari va gigiyena normativlari, veterinariya-sanitariya standartlari, qoida va normalarini ishlab chiqishga ilmiy va uslubiy yondashuvlarni birlashtirish; oziq-ovqat mahsulotlarining xavfsizligi sohasidagi standartlar, qoidalar va normalar boʻyicha jismoniy va yuridik shaxslardan kelib tushgan murojaatlarni koʻrib chiqish. 7. Komissiya unga yuklangan vazifalarga muvofiq quyidagi funksiyalarni amalga oshiradi: Kodeks Alimentarius Komissiyasi bilan maslahatlar va muzokaralarni tashkil etadi va oʻtkazadi, shu jumladan, maslahatlar va muzokaralarning kun tartibi, muddatlari va oʻtkazish joyi, maslahatlar va muzokaralarda qatnashuvchilar roʻyxati va boshqa masalalarni koʻrib chiqadi; Kodeks Alimentarius Komissiyasi bilan ishlash boʻyicha muzokaralar guruhi va sohaga oid ishchi guruhlarning ishini muvofiqlashtiradi; respublikaning masʼul vazirlik va idoralari vakillaridan iborat tarkibda sohaga oid ishchi guruhlarning tarkibini shakllantiradi va tasdiqlaydi; Komissiyaga yuklangan vazifalarni amalga oshirish uchun zarur boʻlgan axborotni, hujjatlarni, maʼlumot va materiallarni davlat organlari, mahalliy ijro etuvchi hokimiyat organlari va xoʻjalik birlashmalaridan belgilangan tartibda soʻrab oladi; Komissiya tarkibini oʻzgartirish yuzasidan Jahon savdo tashkiloti bilan ishlash boʻyicha idoralararo komissiyaga takliflar kiritadi; zarur hollarda, Komissiya yigʻilishlarida ishtirok etish uchun xalqaro ekspertlarni, vazirliklar va idoralarning vakillarini, shuningdek, Komissiya tarkibiga kirmaydigan boshqa shaxslarni jalb qiladi; oʻziga yuklangan vazifalardan kelib chiqib boshqa funksiyalarni bajaradi. 8. Komissiya oʻz faoliyatini yigʻilishlar shaklida amalga oshiradi, komissiyaning yigʻilishlari bir yilda kamida ikki marta oʻtkaziladi. 9. Komissiyaning yigʻilishlari komissiya raisining qarori, rais boʻlmagan hollarda oʻrinbosarlaridan birining qarori asosida, shuningdek, komissiya raisi bilan kelishilgan holda komissiya aʼzolarining tashabbusi bilan chaqiriladi. Komissiya yigʻilishlariga materiallar Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasining sanitariya va fitosanitariya choralari boʻyicha axborot markazi tomonidan tayyorlanadi. 10. Komissiya raisi: Komissiya majlislarida raislik qiladi; Komissiya ish rejasiga takliflar kiritadi; Komissiya majlislarini chaqiradi, majlislarda koʻrib chiqilayotgan masalalar tayyorlanishini va qabul qilingan qarorlar ijrosini tashkil etadi, shuningdek, har chorakda tomonlarni ularning ijrosi boʻyicha xabardor qiladi; tomonlar hamkorligiga va Komissiya qarorlarini ishlab chiqish hamda amalga oshirishda ular oʻrtasida kelishuvga erishilishiga koʻmaklashadi; Komissiya ishida ishtirok etish uchun ularning tarkibiga kirmaydigan mansabdor shaxslar va boshqa shaxslarni taklif qiladi; oʻz vakolatlari doirasida boshqa vazifalarni bajaradi. 11. Komissiya kotibi: Komissiya raisi bilan kelishish uchun yigʻilishlarni oʻtkazish muddatlari, joyi va kun tartibi boʻyicha takliflarni shakllantiradi; Komissiya aʼzolarini navbatdagi yigʻilishning muddati, oʻtkazish joyi va kun tartibi boʻyicha xabardor qiladi, ularni zarur materiallar bilan taʼminlaydi; Komissiyaning bayonnomalarini yuritadi, yigʻilish oʻtkazilishini va ish yuritishini tashkil etadi; Komissiya qarorlarini komissiya aʼzolariga tarqatadi; Komissiya qarorlarining ijrosi monitoringini yuritadi; Komissiya raisining komissiya faoliyatiga oid topshiriqlarini bajaradi; Komissiyaning kun tartibi masalalari boʻyicha tahliliy materiallarni tayyorlaydi. 12. Komissiya aʼzolari: Komissiya yigʻilishida ishtirok etadi va qarorlar qabul qilishda ovoz beradi; Komissiyaning qarorlarini ijro etish natijalari boʻyicha Komissiyaga hisobot taqdim etadi; Komissiya yigʻilishining kun tartibi va masalalarni muhokama qilish tartibi boʻyicha takliflar kiritadi; Komissiyaning yigʻilishlariga materiallarni tayyorlashda ishtirok etadi; Komissiyaning oʻz vaqtida va samarali ishlashini taʼminlash boʻyicha boshqa vazifalarni bajaradi. 13. Komissiya aʼzolari yigʻilishlarda shaxsan ishtirok etadilar. Komissiya aʼzolari asossiz sabablarga koʻra uch martadan ortiq yigʻilishlarda ishtirok etmagan hollarda, Komissiya Jahon savdo tashkiloti bilan ishlash boʻyicha idoralararo komissiyaga uning aʼzolarini oʻzgartirish boʻyicha takliflar kiritish huquqiga ega. 14. Komissiya yigʻilishida aʼzolarning kamida uchdan ikki qismi ishtirok etganda, qaror qabul qilish huquqiga ega. 15. Koʻrib chiqiladigan masalalar boʻyicha qarorlar ochiq ovoz berish orqali koʻpchilik ovoz bilan qabul qilinadi. Komissiyaning har bir aʼzosi, shu jumladan, rais ham bitta ovozga ega boʻladi. Komissiya qarorlari uning barcha aʼzolari uchun majburiydir. 16. Komissiyaning yigʻilishlarida koʻrib chiqilgan masalalar va qabul qilingan qarorlar yigʻilish bayonnomasi shaklida rasmiylashtiriladi. 17. Komissiya tomonidan qabul qilingan qaror norozi boʻlgan Komissiya aʼzolari (aʼzosi) tegishli qaror qabul qilingan kundan boshlab uch ish kuni ichida oʻz takliflari yoki fikrlarini yozma ravishda Komissiyaga taqdim etishlari mumkin.